Regulativ nr. 93 fra De Forenede Nationers Økonomiske Kommission for Europa (FN/ECE) - ensartede vilkår for godkendelsen af afskærmninger fortil mod underkøring, køretøjer for så vidt angår montering af en typegodkendt afskærmning fortil mod underkøring, køretøjer for så vidt angår deres afskærmning fortil mod underkøring(1)

1. ANVENDELSESOMRÅDE

1.1. Dette regulativ omfatter:

1.1.1. DEL I: afskærmninger beregnet til montering på køretøjer i klasse N2 og N3(2)

1.1.2. DEL II: montering på køretøjer i klasse N2 og N3(3) af afskærmninger, som er typegodkendt i henhold til dette regulativs del I.

1.1.3. DEL III: for så vidt angår afskærmning fortil mod underkøring, køretøjer i klasse N2 og N3, der er udstyret med en afskærmning, som ikke er godkendt separat i henhold til dette regulativs del I, eller hvis køretøjet er konstrueret og/eller udstyret på en sådan måde, at dets dele kan anses for at yde afskærmning fortil mod underkøring.

1.2. Køretøjer i klasse N2 med en masse på højst 7,5 tons skal kun opfylde kravet om frihøjde på 400 mm som fastsat i dette regulativ.

1.3. Kravene i dette regulativ finder ikke anvendelse på følgende:

1.3.1. terrængående køretøjer i klasse N2G og N3G(4)

1.3.2. køretøjer, hvis anvendelse er uforenelig med forskrifterne for afskærmning fortil mod underkøring.

2. FORMÅL

Formålet med dette regulativ er effektivt at beskytte køretøjer i klasse M1og N1(5) mod underkøring af de køretøjer, der er omtalt under punkt 1, i tilfælde af et frontalt sammenstød.

3. DEFINITIONER

3.1. I dette regulativ forstås ved:

3.1.1. "Totalmasse": den af fabrikanten angivne teknisk tilladte totalmasse (denne kan være højere end den af de nationale myndigheder fastsatte "tilladte totalmasse").

3.1.2. "Teknisk tilladt totalvægt": den lodrette kraft (i newton), som skal til for at understøtte samme køretøj læsset til den teknisk tilladte totalmasse.

3.1.3. "Egenvægt i køreklar stand": massen af køretøjet i køreklar stand, uden personer eller last, men fyldte brændstof-, køle- og smøremiddelbeholdere, samt med værktøjssæt og reservehjul (såfremt sådanne leveres som standardudstyr af køretøjsfabrikanten).

3.1.4. "Godkendelse af en afskærmning": godkendelsen af en type afskærmning fortil mod underkøring i henhold til de i punkt 7 fastsatte krav.

3.1.5. "Type afskærmning": afskærmninger fortil mod underkøring, som ikke adskiller sig fra hinanden hvad angår hovedspecifikationerne såsom form, mål, fastgørelse, materiale og de mærker, der er nævnt i punkt 4.2.

3.1.6. "Afskærmning fortil mod underkøring": at der foran på køretøjet forefindes et af følgende:

3.1.6.1. en særlig anordning (afskærmning fortil mod underkøring), eller

3.1.6.2. karrosseri, chassisdele eller andre komponenter, som i kraft af deres form og egenskaber yder afskærmning fortil mod underkøring.

3.1.7. "Typegodkendelse af et køretøj": godkendelse af en køretøjstype

- for så vidt angår dette regulativs del II - montering af en afskærmning fortil mod underkøring, som er typegodkendt i henhold til dette regulativs del I, eller

- for så vidt angår dette regulativs del III - køretøjets afskærmning fortil mod underkøring.

3.1.8. "Køretøjstype": køretøjer, der indbyrdes ikke er væsentligt forskellige med hensyn til følgende:

- bredde af forreste aksel målt ved dækkenes yderste kant, eksklusive en eventuel udbuling af dækkene ved vejbanen

- konstruktion, dimensioner, form og materialer af køretøjets forparti i det omfang, disse har betydning for kravene i de relevante dele af dette regulativ

- den godkendte afskærmning fortil mod underkøring, der er monteret på køretøjet i overensstemmelse med dette regulativs del II

- køretøjstypens totalmasse.

4. ANSØGNING OM GODKENDELSE

4.1. Ansøgningen om godkendelse i henhold til en del af dette regulativ indgives af fabrikanten af en type køretøj/afskærmning fortil mod underkøring eller hans bemyndigede repræsentant.

4.2. Ansøgningen ledsages for hver type af:

4.2.1. dokumentation i tre kopier af køretøjs-/afskærmningstypens tekniske specifikationer: dimensioner, form og materiale i det omfang, der er påkrævet i henhold til dette regulativ.

4.2.2. Hvis der er tale om et prøveeksemplar af afskærmningen, skal alle de af prøvens vigtige dele, som har betydning for underkøring fortil, være tydeligt og uudsletteligt mærket med ansøgerens varemærke og typebetegnelsen.

4.2.3. Til hver prøve indleveres et repræsentativt eksemplar af den type afskærmning eller køretøj, der søges godkendt, til den tekniske tjeneste, som gennemfører godkendelsesprøvningerne.

4.2.4. I forbindelse med ansøgninger i henhold til dette regulativs del II eller III, kan et køretøj, som ikke omfatter alle komponenter, der hører til typen, godkendes som prøveeksemplar, forudsat at dette ikke har en negativ virkning på afskærmningen fortil mod underkøring.

4.2.5. Identifikation af anbringelsesstederne for punkterne P1, P2 og P3, som fastsat i bilag 5. Ansøgninger i henhold til dette regulativs del I bør tage hensyn til kravene i del II.

4.3. Ansøgninger i henhold til dette regulativs del II skal være ledsaget af:

4.3.1. en liste over de afskærmninger fortil mod underkøring, der tænkes monteret på denne køretøjstype.

4.3.2. Efter anmodning fra den godkendende myndighed skal meddelelse om typegodkendelse i overensstemmelse med dette regulativs bilag I også forelægges for hver afskærmningstype.

4.4. Ansøgninger i henhold til dette regulativs del II og III skal være ledsaget af de oplysninger om køretøjstypen, der er fastsat i punkt 3.1.8.

4.5. Den kompetente myndighed anvender følgende administrative procedurer i henhold til bilag 6 for at dække følgende situationer:

4.5.1. verifikation af, at der findes tilstrækkelige ordninger til siking af en effektiv kontrol af produktionens overensstemmelse, før typegodkendelse meddeles

4.5.2. sanktioner for manglende overensstemmelse i produktionen

4.5.3. ændring eller udvidelse af en typegodkendelse

4.5.4. fuldstændig ophørt produktion.

DEL I - GODKENDELSE AF AFSKÆRMNINGER FORTIL MOD UNDERKØRING

5. GODKENDELSE AF EN AFSKÆRMNING FORTIL MOD UNDERKØRING

5.1. Hvis den afskærmning, der søges godkendt i henhold til dette regulativ, opfylder kravene i punkt 6, godkendes denne type afskærmning i henhold til fremgangsmåden i bilag 4.

5.2. Meddelelse om typegodkendelse eller udvidelse eller nægtelse af godkendelse af afskærmningstypen i henhold til dette regulativ meddeles parterne i aftalen fra 1958, som anvender dette regulativ, i form af en meddelelse i overensstemmelse med modellen i bilag 1 til dette regulativ.

6. KRAV TIL AFSKÆRMNINGER FORTIL MOD UNDERKØRING

6.1. Afskærmningen skal være tilstrækkelig modstandsdygtig mod kræfter i køretøjets længderetning og skal tillige opfylde visse dimensionskrav. Dette skal godtgøres ved hjælp af de i bilag 5 anførte prøvningsbetingelser og -procedurer.

6.2. Tværsnitshøjden på afskærmningens travers skal være mindst 100 mm for køretøjer i klasse N2 og 120 mm for køretøjer i klasse N3. Enderne af traversen i siderne må ikke være fremadbøjet og må ikke have skarpe yderkanter; dette krav anses for opfyldt, når endernes udadvendende kanter er afrundet med rundingsradius mindst 2,5 mm.

6.3. Afskærmningen kan være udformet således, at dens position på køretøjets forende kan ændres. I så tilfælde skal den kunne fastgøres sikkert i brugsstilling, således at utilsigtet ændring af dens position er udelukket. Afskærmningens position skal kunne ændres ved brug af en kraft på højst 40 daN.

6.4. Anordningens udvendige flade skal være overvejende glat eller vandret bølget, dog kan afrundede hoveder på bolte og nitter rage ud over overfladen med højst 10 mm.

DEL II - GODKENDELSE AF ET KØRETØJ FOR SÅ VIDT ANGÅR MONTERING AF EN TYPEGODKENDT AFSKÆRMNING FORTIL MOD UNDERKØRING

7. GODKENDELSE AF MONTERINGEN AF EN GODKENDT AFSKÆRMNING

7.1. Hvis det køretøj, der søges godkendt i henhold til denne del af regulativet, er forsynet med en godkendt afskærmning og opfylder kravene i punkt 8, godkendes denne køretøjstype i henhold til fremgangsmåden i bilag 4.

7.2. Meddelelse om typegodkendelse eller udvidelse eller nægtelse af godkendelse af køretøjstypen i henhold til dette regulativ meddeles parterne i aftalen fra 1958, som anvender dette regulativ, i form af en meddelelse i overensstemmelse med modellen i bilag 2 til dette regulativ.

8. KRAV TIL MONTERINGEN AF EN GODKENDT AFSKÆRMNING

8.1. Totalmassen for den køretøjstype, der ansøges om godkendelse for, må ikke overskride den værdi, der er angivet på typegodkendelsesmeddelelsen for hver godkendt afskærmning, som agtes monteret på denne køretøjstype.

8.2. Køretøjet med afskærmningen monteret skal opfylde visse dimensionskrav, som er fastsat i bilag 5, under hensyntagen til prøvningsbetingelserne og oplysninger i meddelelsen i bilag 1, som er udstedt for den pågældende afskærmning.

8.3. Afskærmningen skal monteres således på køretøjet, at den vandrette afstand målt bagud fra køretøjets forreste del til forsiden af afskærmningen ikke overstiger 400 mm mindsket med den målte deformation (bilag 1, punkt 9) målt i et hvilket som helst af de punkter, hvor prøvningskræfterne har påvirket afskærmningen ved typegodkendelsen i overensstemmelse med bestemmelserne i dette regulativs del I og angivet på meddelelsen om typegodkendelse (jf. figur 1 og 2).

8.4. Ved måling af disse afstande ses der bort fra alle køretøjsdele mere end 2 m over vejbanen.

8.5. Den største frihøjde regnet fra afskærmningens underside må højst være 400 mm, jf. bilag 5, punkt 2, mellem de to P1-punkter. Fra hvert punkt P1 ud mod køretøjssiden må denne højde være større end 400 mm, dog må undersiden ikke være over et plan, der går gennem afskærmningens underside direkte under P1 og danner en vinkel på 15° opad med vandret (jf. figur 3).

8.6. Højden over vejbanen af de punkter, hvor prøvningskræfterne påvirker afskærmningen i henhold til dette regulativs del I og angivet på meddelelsen om typegodkendelse (bilag 1, punkt 8), må ikke overstige 445 mm, som fastsat i punkt 2 i bilag 5.

8.7. Den største frihøjde regnet fra afskærmningens underside må højst være 450 mm mellem de to P1-punkter, når der tages hensyn til punkternes bevægelse under påvirkningen med prøvningskraften, jf. del I.

8.8. Afskærmningen må ikke i noget punkt i tværretningen rage længere ud end skærmene over hjulene på den forreste aksel eller være mere end 100 mm smallere i hver side end den forreste aksel, målt ved dækkenes yderste kant fraregnet en eventuel udbuling ved vejbanen (jf. figur 1), eller være mere end 200 mm smallere i hver side i forhold til det yderste punkt af trinnene op til førerhuset.

DEL III - GODKENDELSE AF ET KØRETØJ FOR SÅ VIDT ANGÅR DETS AFSKÆRMNING FORTIL MOD UNDERKØRING

9. GODKENDELSE AF ET KØRETØJ MED AFSKÆRMNING

9.1. Hvis det køretøj, der søges godkendt i henhold til dette regulativ, er forsynet med en afskærmning, der opfylder kravene i punkt 10, godkendes denne køretøjstype i henhold til fremgangsmåden i bilag 4.

9.2. Meddelelse om typegodkendelse eller udvidelse eller nægtelse af godkendelse af køretøjstypen i henhold til dette regulativ meddeles parterne i aftalen fra 1958, som anvender dette regulativ, i form af en meddelelse i overensstemmelse med modellen i bilag 3 til dette regulativ.

10. KRAV TIL ET KØRETØJ MED AFSKÆRMNING FORTIL MOD UNDERKØRING

10.1. Køretøjer i klasse N2 og N3 anses for at opfylde kravet i punkt 2, hvis køretøjet er udstyret med en afskærmning fortil mod underkøring, der ikke er særskilt godkendt i henhold til dette regulativs del I, eller hvis køretøjet fortil er således konstrueret og/eller udstyret, at dets dele ved deres form og egenskaber kan anses for at erstatte afskærmningen til afskærmning fortil mod underkøring. Dele, der funktionsmæssigt tilsammen opfylder nedenstående krav, anses for at udgøre en afskærmning fortil mod underkøring.

10.2. Afskærmningen skal være tilstrækkelig modstandsdygtig mod kræfter i køretøjets længderetning. Afskærmningen skal også opfylde visse dimensionskrav. Dette skal godtgøres ved hjælp af de i bilag 5 anførte prøvningsbetingelser og -procedurer.

10.3. I forbindelse med ansøgning i henhold til del III, skal tværsnitshøjden på afskærmningens travers (ikke godkendt separat i henhold til del I) være mindst 100 mm for køretøjer i klasse N2 og 120 mm for køretøjer i klasse N3.

10.4. Afskærmningen kan være udformet således, at dens position på køretøjets forende kan ændres. I så tilfælde skal den kunne fastgøres sikkert i brugsstilling, således at utilsigtet ændring af dens position er udelukket. Afskærmningens position skal kunne ændres ved brug af en kraft på højst 40 daN.

10.5. Afskærmningen skal være så modstandsdygtig, at den vandrette afstand mellem køretøjets forreste kant efter påvirkning med prøvningskræfterne (jf. bilag 5) og prøvestemplets berøringsflade er højst 400 mm.

10.6. Ved måling af disse afstande ses der bort fra alle køretøjsdele mere end 2 m over vejbanen.

10.7. Den største frihøjde regnet fra afskærmningens underside må højst være 400 mm, jf. bilag 5, punkt 2, mellem de to P1-punkter. Fra hvert punkt P1 ud mod køretøjssiden må denne højde være større end 400 mm, dog må undersiden ikke være over et plan, der går gennem afskærmningens underside direkte under P1 og danner en vinkel på 15° opad med vandret (jf. figur 3).

10.8. Den største frihøjde regnet fra afskærmningens underside må højst være 450 mm mellem de to P1-punkter, når der tages hensyn til punkternes bevægelse under virkningen med prøvningskraften.

10.9. Afskærmningen må ikke i noget punkt i tværretningen rage længere ud end skærmene over hjulene på den forreste aksel eller være mere end 100 mm smallere i hver side end den forreste aksel, målt ved dækkenes yderste kant fraregnet en eventuel udbuling ved vejbanen (jf. figur 1), eller være mere end 200 mm smallere i hver side i forhold til det yderste punkt af trinnene op til førerhuset.

Figur 1

>PIC FILE= "L_2002032DA.000701.TIF">

Figur 2

>PIC FILE= "L_2002032DA.000801.TIF">

Figur 3

>PIC FILE= "L_2002032DA.000901.TIF">

(1) FN's Økonomisk Kommission for Europas forordning offentliggjort i henhold til bestemmelserne i artikel 4, stk. 5, i Rådets afgørelse 97/836/EF (EFT L 346 af 17.12.1997, s. 78).

(2) Se den konsoliderede resolution om udformning af køretøjer (R.E. 3, bilag 7) (TRANS/SC1/WP29/78/Amend.3).

(3) Se den konsoliderede resolution om udformning af køretøjer (R.E. 3, bilag 7) (TRANS/SC1/WP29/78/Amend.3).

(4) Se den konsoliderede resolution om udformning af køretøjer (R.E. 3, bilag 7) (TRANS/SC1/WP29/78/Amend.3).

(5) Se den konsoliderede resolution om udformning af køretøjer (R.E. 3, bilag 7) (TRANS/SC1/WP29/78/Amend.3).

BILAG 1

>PIC FILE= "L_2002032DA.001002.TIF">

>PIC FILE= "L_2002032DA.001101.TIF">

BILAG 2

>PIC FILE= "L_2002032DA.001202.TIF">

>PIC FILE= "L_2002032DA.001301.TIF">

BILAG 3

>PIC FILE= "L_2002032DA.001402.TIF">

>PIC FILE= "L_2002032DA.001501.TIF">

BILAG 4

Anbringelse af Godkendelsesmærker

1. GODKENDELSESNUMRE

1.1. Hver godkendt type får et godkendelsesnummer. De første to cifre (i øjeblikket 00) angiver den serie ændringer, som omfatter de seneste vigtige ændringer af regulativet på godkendelsens udstedelsestidspunkt. En kontraherende part må ikke tildele en anden type det samme nummer.

1.2. Meddelelse om typegodkendelse eller udvidelse eller nægtelse af godkendelse af en type i henhold til dette regulativ meddeles parterne i aftalen fra 1958, som anvender dette regulativ, i form af en meddelelse i overensstemmelse med en af modellerne i bilag 1, 2 eller 3 til dette regulativ.

1.3. På hver teknisk enhed i en serie af en type, der er typegodkendt i henhold til dette regulativ, skal der anbringes et internationalt typegodkendelsesmærke, som anbringes på et synligt sted, og som, når enheden er monteret, er nemt tilgængeligt samt anført på meddelelsen om typegodkendelse. Mærket skal bestå af:

1.3.1. En cirkel, hvori er anbragt bogstavet "E" efterfulgt af kendingsnummer for det land, der har foretaget godkendelsen(1).

1.3.2. Nummeret på dette regulativ fulgt af bogstavet "R", en bindestreg og typegodkendelsesnummeret til højre for cirklen, der er beskrevet i punkt 1.3.1.

1.3.3. Et yderligere tegn, som adskilles fra dette regulativs nummer med en lodret linje, og som består af de romerske tal for den af regulativets dele (dvs. I, II eller III), i henhold til hvilken afskærmningen eller køretøjet er godkendt.

1.4. Hvis køretøjet er i overensstemmelse med en køretøjstype, der er godkendt i henhold til et eller flere regulativer, som danner bilag til aftalen, i det land, der har godkendt køretøjet i henhold til dette regulativ, er det ikke nødvendigt at gentage det mærke, der er beskrevet i punkt 1.3.1 i dette bilag. I så fald anbringes regulativets nummer og typegodkendelsesnummeret samt yderligere tegn for alle regulativer i henhold til hvilke typegodkendelse er meddelt i det land, som har meddelt typegodkendelse i henhold til dette regulativ, i lodrette søjler til højre for det mærke, der er beskrevet i punkt 1.3.1 i dette bilag.

1.5. Godkendelsesmærket skal være letlæseligt og må ikke kunne fjernes.

2. ANBRINGELSE AF GODKENDELSESMÆRKER

2.1. Model A

>PIC FILE= "L_2002032DA.001602.TIF">

a = min. 8 mm

2.1.1. Det ovenfor viste typegodkendelsesmærke for et køretøj viser, at køretøjstypen for så vidt angår dets afskærmning fortil mod underkøring i tilfælde af frontalt sammenstød er godkendt i Det Forenede Kongerige (E11) i henhold til regulativ nr. 93, del II (montering af en typegodkendt afskærmning fortil mod underkøring) med godkendelsesnummer 002439. Typegodkendelsesnummerets første to cifre viser, at godkendelsen er givet i henhold til bestemmelserne i regulativ nr. 93, del II, i regulativets oprindelige version.

2.2. Model B

>PIC FILE= "L_2002032DA.001701.TIF">

a >= 8 mm

2.2.1. Det ovenfor viste typegodkendelsesmærke for et køretøj viser, at den pågældende køretøjstype er godkendt i Det Forenede Kongerige (E11) i henhold til regulativ nr. 93, del II, og regulativ nr. 31(2). Godkendelsesnumrene viser, at på de datoer, hvor de respektive godkendelser er meddelt, forelå regulativ nr. 93 i sin oprindelige version, og regulativ nr. 31 omfattede ændringerne i serie 02.

(1) 1 for Tyskland, 2 for Frankrig, 3 for Italien, 4 for Nederlandene, 5 for Sverige, 6 for Belgien, 7 for Ungarn, 8 for Tjekkiet, 9 for Spanien, 10 for Jugoslavien, 11 for Det Forenede Kongerige, 12 for Østrig, 13 for Luxembourg, 14 for Schweiz, 15 (fri), 16 for Norge, 17 for Finland, 18 for Danmark, 19 for Rumænien, 20 for Polen, 21 for Portugal, 22 for Den Russiske Føderation, 23 for Grækenland, 24, 25 (fri), 26 for Slovenien og 27 for Slovakiet. Følgende numre tildeles andre lande i den rækkefølge, de ratificerer eller tiltræder aftalen om gensidig anerkendelse af udstyr og dele til motorkøretøjer, og FN's generalsekretær meddeler de kontraherende parter de således tildelte numre.

(2) Dette nummer er kun givet som eksempel.

BILAG 5

Prøvningsbetingelser og -procedurer

1. PRØVNINGSBETINGELSER FOR AFSKÆRMNINGER

1.1. Prøvningen kan efter fabrikantens ønske udføres på ét af følgende:

1.1.1. et køretøj af den type, som afskærmningen er beregnet til. I så fald gælder de betingelser, som er angivet i punkt 2

1.1.2. på en chassisdel af den køretøjstype, som afskærmningen agtes monteret på. Denne del skal være repræsentativ for den/de pågældende køretøjstype(r)

1.1.3. en stiv prøvebænk.

1.2. I tilfælde af punkt 1.1.2 og 1.1.3 skal de dele, som anvendes til at forbinde afskærmningen til en del af køretøjets chassis eller den stive bænk, svare til de dele, som anvendes til at fastgøre afskærmningen, når den monteres på et køretøj.

1.3. Efter anmodning fra fabrikanten og med den tekniske tjenestes samtykke kan prøvningsproceduren i punkt 3 erstattes af en simulering ved beregning eller en anden hermed ækvivalent metode.

2. PRØVNINGSBETINGELSER FOR KØRETØJER

2.1. For at opnå de i punkt 3.1 krævede prøvningskræfter kan det være nødvendigt at fastholde køretøjet på en måde, som køretøjsfabrikanten anviser.

2.2. Ved bestemmelse af dimensioner forudsættes køretøjet at være i følgende stand:

2.2.1. ubelæsset

2.2.2. holdende stille på en vandret, plan, stiv og jævn overflade

2.2.3. forhjulene i stilling til kørsel lige ud

2.2.4. dækkene oppumpet til det af køretøjsfabrikanten anbefalede tryk

2.2.5. normal køreposition som angivet af fabrikanten for køretøjer med hydropneumatisk, hydraulisk eller pneumatisk affjedring eller anordning til automatisk niveauregulering alt efter belæsning.

3. PRØVNINGSPROCEDURE

3.1. Der defineres to punkter P1 i en afstand af højst 200 mm fra de langsgående planer, der tangerer de udvendige kanter på dækkene på forakslen, idet der ses bort fra dækkenes udbuling lige over vejbanen; de to punkter P2 er beliggende symmetrisk om køretøjets midterplan i længderetningen og har en indbyrdes afstand på 700-1200 mm. Den nøjagtige beliggenhed angives af fabrikanten.

3.2. Højden over vejbanen af P1- og P2-punkterne fastsættes af køretøjets fabrikant inden for de linjer, der begrænser afskærmningens forside. Højden må dog ikke være over 445 mm på det ubelæssede køretøj. P3 er i køretøjets midterplan i længderetningen (jf. regulativets figur 1).

3.3. De nedenfor anførte prøvningskræfter påtrykkes de enkelte prøvepunkter i særskilte prøver på samme køretøj eller afskærmning eller, hvis fabrikanten/agenten ønsker det, på forskellige køretøjer eller afskærmninger.

3.3.1. Hvis køretøjets konstruktion og komponenter, som er relevante for afskærmningen fortil mod underkøring, i det væsentlige er symmetriske om dets midterplan i længderetningen, udføres prøverne i punkt P1 og P2 kun på den ene side.

3.3.2. Ved prøven skal kræfterne påtrykkes så hurtigt som muligt, og køretøjet eller afskærmningen skal kunne modstå kræfterne i følgende afsnit i mindst 0,2 sekunder.

3.3.3. De to P1-punkter påvirkes det ene efter det andet med en vandret kraft svarende til 50 % af køretøjets eller den påregnede køretøjstypes teknisk tilladte totalvægt, dog højst 80×103 N.

3.3.4. De to P1-punkter påvirkes det ene efter det andet med en vandret kraft svarende til 100 % af køretøjets eller den påregnede køretøjstypes teknisk tilladte totalvægt, dog højst 160×103 N. Hvis afskærmningen er afbrudt og har et nedsat tværsnitsareal mellem de to punkter P2, fortsættes prøvningen med at påvirke punkt P3 med en vandret kraft svarende til den, der blev påført punkt P1.

3.4. Hver enkelt prøvepunkts vandrette og lodrette forskydning som følge af påvirkningen med ovennævnte kræfter optegnes, og den største værdi anføres i typegodkendelsesmeddelelsen.

3.5. Ved afprøvning til kontrol af overensstemmelsen med ovennævnte krav skal følgende betingelser være overholdt:

3.5.1. Ved påvirkning i henhold til del III af en afskærmning (som ikke er godkendt separat i henhold til del I) skal denne fastgøres til køretøjets chassislængdevanger, eller hvad der erstatter disse eller en konstruktion med godtgjorte ækvivalente egenskaber.

3.5.2. De angivne kræfter påtrykkes ved hjælp af stempler, der er passende leddelt (f.eks. ved hjælp af kardanled) og parallelle med køretøjets midterplan i længderetningen, med en overflade, hvis højde ikke er over 250 mm (den nøjagtige højde og bredde angives af fabrikanten), hvis bredde ikke er over 400 mm, og hvis lodrette kanter har en rundingsradius på 5 mm ±1 mm; denne overflades centrum anbringes successivt ved P1, P2 og P3.

BILAG 6

Produktionens overensstemmelse og andre administrative procedurer

1. PRODUKTIONENS OVERENSSTEMMELSE

1.1. Afskærmninger og køretøjer, der er godkendt i henhold til dette regulativ, skal være fremstillet således, at de svarer til den godkendte type for så vidt angår opfyldelsen af de krav, der er fastlagt i dette regulativ.

1.2. Overholdelsen af kravene i punkt 1.1 kontrolleres ved passende kontroller af produktionen.

1.3. Godkendelsens indehaver skal navnlig:

1.3.1. indføre procedurer til effektiv kvalitetskontrol af køretøjer og afskærmninger

1.3.2. have adgang til det udstyr, der er nødvendigt for at kunne kontrollere overensstemmelsen med hver godkendt type

1.3.3. sikre, at prøvningsresultater registreres, og at ledsagedokumenter er tilgængelige i en periode, der aftales med de administrative myndigheder

1.3.4. analysere resultaterne af hver prøvningstype med henblik på at kontrollere og sikre, at produkternes kvalitet er konstant under hensyntagen til variationer, som kan forekomme ved serieproduktion

1.3.5. sikre, at der for hver køretøjstype eller afskærmning udføres tilstrækkelige kontroller af afskærmningskomponenternes dimensioner, materiale og ydeevne samt de komponenter, der anvendes til montering på køretøjet

1.3.6. sikre at der udtages yderligere prøveemner eller foretages yderligere prøver, hvis et sæt prøver eller prøveemner ikke opfylder forskrifterne for den pågældende type. Der træffes alle nødvendige foranstaltninger til genetablering af produktionens overensstemmelse.

1.4. De kompetente myndigheder, som har meddelt typegodkendelsen, kan på et hvilket som helst tidspunkt kontrollere de overensstemmelseskontrolmetoder, som benyttes i de enkelte produktionsenheder.

1.4.1. Prøvnings- og produktionsdokumentationen forelægges den kontrollerende inspektør ved hver inspektion.

1.4.2. Inspektøren kan udtage stikprøver til undersøgelse i fabrikantens laboratorium. Det minimale antal prøver kan være afhængigt af resultatet af fabrikantens egen kontrol.

1.4.3. Forekommer kvalitetsniveauet utilfredsstillende, eller er det nødvendigt at kontrollere gyldigheden af prøver, der er udført i henhold til punkt 1.4.2, udtager inspektøren prøver, som sendes til den tekniske tjeneste, der har udført godkendelsesafprøvningerne.

1.4.4. Den kompetente myndighed kan udføre enhver prøvning, som er er fastsat i dette regulativ.

1.4.5. De kompetente myndigheder tillader normalt en inspektion hvert andet år. Hvis der i løbet af en af disse inspektioner konstateres utilfredsstillende resultater, træffer den kompetente myndighed alle nødvendige foranstaltninger for hurtigst muligt at genetablere produktionens overensstemmelse.

2. SANKTIONER FOR MANGLENDE OVERENSSTEMMELSE I PRODUKTIONEN

2.1. En typegodkendelse for en type afskærmning eller køretøj i henhold til dette regulativ kan inddrages, hvis ovennævnte krav ikke opfyldes, eller hvis afskærmningen ikke godkendes efter prøvning i henhold til dette regulativ.

2.2. Hvis en aftalepart, som anvender dette regulativ, inddrager en tidligere meddelt godkendelse, underretter denne straks de andre aftaleparter, som anvender dette regulativ, ved hjælp af en meddelelse, der er i overensstemmelse med modellerne i bilag 1, 2 eller 3 til dette regulativ.

3. ÆNDRING OG UDVIDELSE AF EN TYPEGODKENDELSE

3.1. Alle ændringer af en type afskærmning eller køretøj meddeles den myndighed, der har meddelt typegodkendelse. Denne myndighed kan:

3.1.1. anse ændringer for at være uden nævneværdig virkning, således at afskærmningen eller køretøjet stadig opfylder kravene

3.1.2. forlange endnu en prøvningsrapport fra den tekniske tjeneste, som udfører afprøvningerne.

3.2. Meddelelse om eller inddragelse af en typegodkendelse med angivelse af ændringerne, meddeles aftaleparterne, som anvender dette regulativ, i form af en meddelelse i overensstemmelse med en af modellerne i bilag 1, 2 eller 3 til dette regulativ.

3.3. Den kompetente myndighed, som meddeler udvidelse af en typegodkendelse, tildeler udvidelsen et serienummer og underretter de andre parter i aftalen fra 1958, som anvender dette regulativ, i form af en meddelelse i overensstemmelse med en af modellerne i bilag 1, 2 eller 3 til dette regulativ.

4. FULDSTÆNDIG OPHØRT PRODUKTION

Hvis indehaveren af en typegodkendelse fuldstændig ophører med at producere en type afskærmning eller et køretøj med afskærmning, der er godkendt i henhold til dette regulativ, underretter han den godkendende myndighed herom. Efter modtagelse af den pågældende meddelelse underretter den kompetente myndighed de andre parter i aftalen fra 1958, som anvender dette regulativ, ved hjælp af en meddelelse i overensstemmelse med en af modellerne i bilag 1, 2 eller 3 til dette regulativ.

5. NAVNE OG ADRESSER PÅ DE TEKNISKE TJENESTER, DER UDFØRER GODKENDELSESPRØVNINGERNE, OG DE ADMINISTRATIVE MYNDIGHEDER

De parter i aftalen fra 1958, som anvender dette regulativ, meddeler De Forenede Nationers sekretariat navne og adresser på de tekniske tjenester, som udfører godkendelsesprøvninger, og på de administrative myndigheder, som meddeler typegodkendelser, og hvortil meddelelser udstedt i andre lande om typegodkendelse eller udvidelse, nægtelse eller inddragelse af typegodkendelse eller fuldstændig ophør af produktion skal sendes.